**Ministru kabineta noteikumu projekta “Grozījums Ministru kabineta 2009. gada 24. novembra noteikumos Nr. 1338 “Kārtība, kādā nodrošināma izglītojamo drošība izglītības iestādēs un to organizētajos pasākumos”” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta noteikumu projekts “Grozījums Ministru kabineta 2009. gada 24. novembra noteikumos Nr. 1338 “Kārtība, kādā nodrošināma izglītojamo drošība izglītības iestādēs un to organizētajos pasākumos”” (turpmāk – noteikumu projekts) ir izstrādāts, pamatojoties uz:1. Izglītības likuma 14. panta 21. punktu;2. Ministru kabineta 2016. gada 6. septembra sēdes protokollēmuma (prot. Nr.44 16.§) „Noteikumu projekts “Sportistu un bērnu ar paaugstinātu fizisko slodzi veselības aprūpes un medicīniskās uzraudzības kārtība”” (turpmāk – Ministru kabineta protokollēmums) 2.punktu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Šobrīd Ministru kabineta 2009. gada 24. novembra noteikumu Nr. 1338 “Kārtība, kādā nodrošināma izglītojamo drošība izglītības iestādēs un to organizētajos pasākumos” (turpmāk - noteikumi Nr. 1338) 25. punkts nosaka divus gadījumus, kad izglītojamajam nepieciešama mācību gada sākumā izsniegta ārsta izziņa par atļauju darboties paaugstinātas fiziskās slodzes apstākļos: ja izglītojamais piedalās izglītības iestādēs īstenotajās profesionālās ievirzes izglītības programmās vai izglītības iestādēs īstenotajās sporta nodarbībās. Ar Ministru kabineta 2016. gada 6. septembra noteikumiem Nr. 594 “Sportistu un bērnu ar paaugstinātu fizisko slodzi veselības aprūpes un medicīniskās uzraudzības kārtība” (turpmāk - noteikumi Nr. 594) tika noteikts, ka bērns ar paaugstinātu fizisko slodzi ir bērns, kas apgūst profesionālās ievirzes sporta izglītības programmu un nepiedalās sporta sacensībās, bet no Sporta likuma un noteikumiem Nr. 594 izriet, ka sportists ir arī bērns, kas nodarbojas ar sportu un piedalās sporta sacensībās. Noteikumi Nr. 594 bērniem ar paaugstinātu fizisko slodzi un sportistiem paredz īpašu medicīnisku uzraudzību - profilaktiskās apskates pie ģimenes ārsta, padziļinātās profilaktiskās medicīniskās pārbaudes pie sporta ārsta, papildu profilaktiskās medicīniskās pārbaudes pie ģimenes ārsta vai sporta ārsta - līdz ar to izglītojamajiem, kuru veselības aprūpe tiek uzraudzīta normatīvajos aktos par sportistu un bērnu ar paaugstinātu fizisko slodzi veselības aprūpi un medicīnisko uzraudzību noteiktajā kārtībā, nav nepieciešama papildus ģimenes ārsta vai sporta ārsta izziņa. Sporta nodarbības, kas notiek ārpus stundām, normatīvajos aktos vairs netiek noteiktas kā sporta aktivitātes ar paaugstinātu fizisko slodzi. Ņemot vērā, ka atbilstoši Ministru kabineta 2010.gada 23.marta noteikumu Nr.277 "Kārtība, kādā nodrošināma izglītojamo profilaktiskā veselības aprūpe un pirmās palīdzības pieejamība izglītības iestādēs" 9.12.apakšpunktam izglītības iestādes vadītājs mācību gada sākumā (septembrī) jau organizē izglītojamo sadali veselības grupās sporta nodarbībām, pamatojoties uz ģimenes ārsta ieteikumu, izglītojamajiem, kuri piedalās izglītības iestādes organizētajās ārpusstundu sporta nodarbībās nav nepieciešama papildus ārsta izziņa, tādēļ noteikumu projekts paredz svītrot no noteikumiem Nr. 1338 25.punktu. Līdz ar to vairs netiks paredzētas arī sporta ārstu izsniegtas izziņas, lai mazinātu administratīvo slogu sporta ārstiem un novērstu sporta ārstu un ģimenes ārstu funkciju dublēšanos. |
| 3. | Projekta izstrādē iesaistītās institūcijas | Ministru kabineta protokollēmumā Izglītības un zinātnes ministrijai tika dots uzdevums līdz 2016. gada 31. decembrim kontekstā ar noteikumiem Nr. 594 izvērtēt ministrijas atbildībā esošos attiecīgos tiesību aktus un funkciju dublēšanās gadījumā noteiktā kārtībā sagatavot grozījumus šajos tiesību aktos. Izvērtējot Izglītības un zinātnes ministrijas tiesību aktus, tika konstatēts, ka nepieciešams veikt attiecīgus grozījumus noteikumos Nr. 1338. Grozījumu saturs izvērtēts darba grupu sanāksmēs, kurās citu starpā piedalījās arī Veselības ministrijas un Veselības inspekcijas pārstāvji. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekta tiesiskais regulējums ietekmē izglītojamos, ģimenes ārstus un sporta ārstus. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekta tiesiskais regulējums samazina administratīvo slogu ģimenes ārstiem un sporta ārstiem, kā arī izglītojamajiem, kuriem attiecīgi vairs nebūs jāizsniedz vai jāsaņem noteikumos Nr.1338 paredzētā izziņa. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Cita informācija | Nav. |

Anotācijas III, IV un V sadaļa – noteikumu projekts šīs jomas neskar.

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Nodrošinot sabiedrības līdzdalības iespēju, projekts kopā ar sākotnējās ietekmes novērtējuma ziņojumu (anotāciju) tika publiskots Izglītības un zinātnes ministrijas mājaslapā internetā www.izm.gov.lv sadaļā “Normatīvo aktu projekti”. |
| 2. | Sabiedrības līdzdalība projekta izstrādē | Sabiedrība varēja sniegt viedokli par noteikumu projektu rakstveidā pēc tā publiskošanas Izglītības un zinātnes ministrijas mājaslapā internetā.  |
| 3. | Sabiedrības līdzdalības rezultāti | Sabiedrības viedokļi par noteikumu projektu rakstveidā netika saņemti. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Izglītības iestādes. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Iesaistītās institūcijas noteikumu projekta izpildi nodrošinās to esošo funkciju un uzdevumus ietvaros. Noteikumu projekta izpildei nav nepieciešams radīt jaunas vai likvidēt esošās institūcijas, kā arī nav nepieciešams reorganizēt esošās institūcijas. |
| 3. | Cita informācija | Nav. |

|  |  |
| --- | --- |
| Izglītības un zinātnes ministrs | K.Šadurskis |
| Vizē: valsts sekretāre  | L.Lejiņa |

08.09.2017. 9:22

791

A. Aukšmuksta

67350957, astra.auksmuksta@visc.gov.lv

I.Zemļanskis

67814452, ivars.zemlanskis@visc.gov.lv